DA Den Europæiske Unions Tidende CE 78/925

(2004/C 78 E/0978)

SKRIFTLIG FORESPØRGSEL P-0065/04

af Bill Newton Dunn (ELDR) til Kommissionen

(13. januar 2004)

Om: Flyveforbud i Europa for piloter på over 60 år

Ifølge spørgerens oplysninger tilsidesætter Frankrig, Italien og Portugal muligvis EU-bestemmelserne om, at piloter på mellem 60 og 65 år kan være flykaptajn på flyvninger i luftrummet over Europa … Så vidt spørgeren har forstået, har disse lande udstedt flyveforbud for piloter på over 60 år.

kan Kommissionen bekræfte, om dette er tilfældet, og, i bekræftende fald, oplyse, hvad den agter at gøre for at forhindre en sådan form for diskriminering, som er i modstrid med gældende EU-ret?

Svar afgivet på Kommissionens vegne af Anna Diamantopoulou

(18. februar 2004)

Rådets direktiv 2000/78/EF af 27. november 2000 fastsætter de generelle rammebestemmelser om ligebehandling med hensyn til beskæftigelse og erhverv (1) og forbyder forskelsbehandling på grund af alder, handicap, religion eller tro eller seksuel orientering. Direktivet vedrører adgangen til beskæftigelse, løn, arbejdsbetingelser, afskedigelse, uddannelse osv. og såvel direkte som indirekte forskelsbehandling. Medlemsstaterne skal efterkomme direktivet inden den 2. december 2003, og når direktivet er gennemført, skal folk anlægge eventuelle sager for de nationale domstole i henhold til den nationale lovgivning. I medfør af artikel 18 i direktivet kan medlemsstaterne under særlige forhold få en frist på yderligere tre år til at iværksætte direktivets bestemmelser om forskelsbehandling på grund af alder og handicap (Belgien, Danmark, Tyskland, Nederlandene og Det Forenede Kongerige har anmodet herom).

I henhold til artikel 2, stk. 5, berører direktivet ikke foranstaltninger fastsat ved national lovgivning, som er nødvendige i et demokratisk samfund af hensyn til den offentlige sikkerhed og for at beskytte sundheden.

I henhold til artikel 6 i direktivet kan ulige behandling på grund af alder desuden være berettiget under særlige omstændigheder, forudsat at det er objektivt begrundet i et legitimt formål, og at midlerne til at opfylde dette formål er hensigtsmæssige og nødvendige. Det er således muligt at indføre særlige vilkår for adgang til beskæftigelse og erhvervsuddannelse for unge og ældre arbejdstagere, at fastsætte minimumsbetingelser for alder, erhvervserfaring eller anciennitet for adgang til beskæftigelse eller til visse fordele i forbindelse med beskæftigelse samt at fastsætte en maksimal aldersgrænse for ansættelse baseret på uddannelse.

På grundlag af de foreliggende oplysninger er Kommissionen af den opfattelse, at anvendelse af en obligatorisk pensionsalder for piloter hører ind under den form for forskelsbehandling på grund af alder, som kan være berettiget i henhold til ovennævnte bestemmelser. Det forekommer legitimt at træffe forholdsregler for at sikre, at luftfartssikkerheden og beskyttelsen af flypassagerer går forud for alt, samt at piloterne er 100 % arbejdsdygtige. At en medlemsstat indfører en obligatorisk pensionsalder på 60 år for piloter (baseret på de internationale normer i Den Internationale Organisation for Civil Luftfart), må anses for at være en nødvendig og hensigtsmæssig måde til at opfylde dette mål. På basis af ovenstående har Kommissionen derfor ikke til hensigt at gribe ind over for de tre medlemsstater, der er nævnt af det ærede medlem.

(1) EFT L 303 af 2.12.2000.